Source: http://scripta.kotus.fi/visk/sisallys.php?p=624
Timestamp: 2020-08-06 10:57:33+00:00

Document:
VISK - § 624 Lause: mukava että tulit, ainoa joka ymmärtää
SISÄLLYS > RAKENNE > Adjektiivit > Adjektiivilauseke > Määritteenä infinitiivilauseke tai lause > § 624 Lause: mukava että tulit, ainoa joka ymmärtää
Predikatiivina toimiessaan tunnetilaa tai varmuuden astetta ilmaisevat adjektiivit kuten iloinen, tyytyväinen, (epä)varma voivat saada yhdessä olla-verbin kanssa syytä tai aihetta ilmaisevan lausemääritteen (a), jollainen tosin on tukipronominillisena tavallisempi: Olen iloinen siitä, että olet täällä (» § 1154 – 1155).
Olin varma, että juttuni hylättäisiin kättelyssä lapsellisena tekeleenä. (k) | Mukava että sentään jaksoit tulla, – –. (l)
Adjektiivia voi tietyissä tapauksissa määrittää relatiivilause. Yksilöivien adjektiivien avulla poimitaan joukosta yksilö tai yksilöitä, jo(i)ta relatiivilause luonnehtii (b) (» § 1166) (jo- ja mi-alkuisten pronominien työnjaosta» § 735 – 737). Lisäksi relatiivilause liittyy proadjektiiveihin (c).
Minä olen varmaan ainoa, joka myöntää suoraan unelmoineensa aina kirjan kirjoittamisesta. (l) | Ainoa, mitä Floridassa pelättiin keskiviikkona oli, että sateiden mukana tulee tulvia. (l) | Lopuksi tapahtui kauheinta, mitä hän saattoi kuvitella – –. (k) | Nürnbergin oikeudenkäynti oli ensimmäinen ja viimeinen, jonka liittoutuneet järjestivät vihollisiaan vastaan. (l)
– – ravintolat ovat tulvillaan hänenkaltaisiaan, jotka säihkyvät, – –. (l) | Se [kirjekuori] oli sellainen, jollaista Irja sanoi paskanruskeaksi, – –. (k) | – – poliittinen virkanimitys on sellainen, missä muodollisesti epäpätevä ohittaa pätevät. (l)
Vertaileva kuin-rakenne on komparatiivijohdoksen täydennys (d), adjektiivin perusasteeseen liittyvä kuin-rakenne puolestaan on määrite (e) (» § 1172 – 1173). Koko adjektiivilauseke toimii lauseessa joko predikatiivina tai predikatiiviadverbiaalina.
Hän on parempi kuin minä. | Hoitosuhde kasvoi tärkeämmäksi kuin avioliitto. (k)
Monesti työpäivän päätteeksi tunsin itseni väsyneeksi kuin vanha varis, – –. (l) | – – kansanedustajat – – ovat omasta mielestään vapaita tulemaan ja menemään kuin taivaan linnut, – –. (l) | – – loikkasin alas muurilta kevyenä kuin perhonen. (E)
Tapauksista Hän on sellainen että syö mitä vain; Hän on niin mukava että kaikki hänestä pitävät » § 1160 – 1161.
Huom. Eräitä kuin-vertauksia vastaa genetiivi- tai nominatiivialkuinen yhdysadjektiivi: sametinpehmeä ~ pehmeää kuin sametti, jääkylmä ~ kylmä kuin jää (» § 427).

References: § 624
 § 624
 § 1154
 § 1166
 § 735
 § 1172
 § 1160
 § 427